Úradný vestník L 349 , 24/12/1998 S. 0012 - 0014



Nariadenie Rady (ES) č. 2802/98 zo 17. decembra 1998 o programe dodávok poľnohospodárskych výrobkov do Ruskej federácie RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 43, so zreteľom na návrh Komisie, so zreteľom na stanovisko Európskeho parlamentu [1], keďže v dôsledku intervenčných opatrení disponuje spoločenstvo zásobami poľnohospodárskych výrobkov; keďže v zásobovaní ruského trhu určitými poľnohospodárskymi výrobkami už existujú značné výpadky, ktoré sa v nastávajúcich mesiacoch pravdepodobne prehĺbia; keďže medzinárodné spoločenstvo sa už začalo aktívne zaoberať touto situáciou a aj spoločenstvo musí prevziať svoj diel zodpovednosti; keďže na zlepšenie situácie v zásobovaní potravinami by sa mali Ruskej federácii (ďalej len "Rusko") poskytnúť poľnohospodárske výrobky s prihliadnutím na odlišnú situáciu v rôznych lokalitách a bez ohrozenia smerovania k voľnému trhu s potravinami; keďže v rámci výnimočných opatrení by sa okrem toho mali do Ruska zasielať v prvom rade intervenčné zásoby, či už v pôvodnom stave alebo spracované; keďže v prípade, že nie sú k dispozícii nijaké intervenčné zásoby, malo by sa napokon umožniť aj získanie poľnohospodárskych výrobkov na trhu spoločenstva; keďže táto akcia pomôže zlepšiť tiesnivú situáciu ruského obyvateľstva a zároveň aj upraviť situáciu na poľnohospodárskych trhoch; keďže by sa mali stanoviť požiadavky na zabezpečenie riadnej realizácie tejto akcie a zabezpečenie etapizácie dodávok; keďže sa v memorande, ktoré má uzavrieť spoločenstvo s Ruskom, majú vytýčiť organizačné podrobnosti samotnej akcie, vrátane určenia výrobkov; keďže v zmysle tohto memoranda majú ruské orgány zodpovedať za to, že sa tieto výrobky budú predávať na domácom trhu za ceny, ktoré nepovedú k jeho narušeniu a za to, že sa čistý príjem z predaja použije na sociálne opatrenia; keďže by Komisia mala byť splnomocnená k rokovaniam a uzavretiu tejto dohody; keďže v záujme dosiahnutia cieľov tejto akcie by Komisia mala byť splnomocnená prijať všetky potrebné opatrenia, vrátane oddialenia alebo prerušenia dodávok v prípade objavenia sa problémov pri neplnení stanovených podmienok; keďže Komisia využíva externú odbornú pomoc pri sledovaní, overovaní, kontrole a hodnotení riadneho priebehu tejto akcie, a to aj na území Ruskej federácie; keďže v naliehavých prípadoch môže Komisia využiť užšie výberové konanie alebo priame rokovania, najmä pri zabezpečovaní sledovania a kontroly; keďže, aj napriek všetkým už prijatým a budúcim preventívnym opatreniam, sú s touto akciou nevyhnutne spojené riziká; keďže by Komisia mala prijať vykonávacie pravidlá na realizáciu tejto akcie na základe postupov platných pre potreby Spoločnej poľnohospodárskej politiky; keďže je bezpodmienečne nutné, aby výrobky dorazili na miesto určenia čo najskôr; keďže s dodávkami by sa malo začať okamžite a náklady na ne by sa mali kryť zo záručnej sekcie Európskeho poľnohospodárskeho zabezpečovacieho a garančného fondu, PRIJALA TOTO NARIADENIE: Článok 1 1. V zmysle podmienok tohto nariadenia sa do Ruska uskutočnia bezplatné dodávky poľnohospodárskych výrobkov uvedených v článku 3, ktoré sú buď k dispozícii na základe intervencie, alebo v prípade, že nie sú k dispozícii, sa zmobilizujú na trhu spoločenstva. 2. Tieto výrobky sa dodajú do najbiednejších regiónov, ktoré sa vymedzia na základe spoločnej dohody medzi spoločenstvom a Ruskom. 3. Rozvrhnutie dodávok na dané časové obdobie sa prekonzultuje s ruskými orgánmi. 4. Podmienky akcie sa upravia v memorande medzi spoločenstvom a Ruskom, ktoré dojedná a uzavrie Komisia. Patrí k nim predaj, na zodpovednosť ruských orgánov, výrobkov dodaných na domáci trh za ceny, ktoré nenarušia trh v danom regióne a tiež zásada pridelenia čistého príjmu z predaja na výlučne sociálne opatrenia. Dodané výrobky sa výnimočne rozdajú najbiednejším ľuďom v príslušných regiónoch zadarmo. Predmetom tohto memoranda je tiež pomoc a súčinnosť ruských orgánov pri všetkých monitorovacích, overovacích, kontrolných a hodnotiacich aktivitách, ktoré sa uskutočnia na území Ruska, najmä zo strany Účtovného dvora alebo externých orgánov, ktoré na tento účel poverí Komisia. Článok 2 1. Výrobky sa dodajú nespracované alebo po ich spracovaní v spoločenstve. 2. Tieto opatrenia sa tiež môžu vzťahovať na potraviny, ktoré sú už k dispozícii alebo sa dajú obstarať na trhu výmenou za výrobky, ktoré pochádzajú z intervenčných zásob a patria do rovnakej skupiny výrobkov. 3. Náklady na dodávky, vrátane dopravy do prístavu alebo na hraničný prechod, s výnimkou vykládky a v prípade potreby aj vrátane spracovania v rámci spoločenstva sa zadajú na základe verejnej obchodnej súťaže alebo, z dôvodu naliehavosti či problémov s trasovaním, na základe užšieho výberového konania. 4. Pre výrobky dodané na základe tohto nariadenia sa neudelia vývozné náhrady na poľnohospodárske výrobky. Článok 3 Maximálny objem bezodplatných dodávok činí: - potravinárska pšenica pekárska: 1000000 ton, - pekárska raž: 500000 ton, - lúpaná ryža: 50000 ton, - bravčové mäso: 100000 ton v prepočte na jatočnú hmotnosť, - hovädzie mäso: 150000 ton v prepočte na jatočnú hmotnosť, - sušené odstredené mlieko: 50000 ton. Článok 4 1. Komisia zodpovedá za uskutočnenie tejto akcie v súlade s podmienkami tohto nariadenia. Komisia odloží uskutočnenie jednej alebo viacerých čiastkových dodávok v rámci tejto akcie alebo ich zastaví, ak akcia nebude prebiehať k jej spokojnosti, najmä ak sa nebudú rešpektovať ustanovenia memoranda uvedené v článku 1 ods. 4 Podnikne všetky potrebné kroky na zabezpečenie dodávok podľa harmonogramu. Pri sledovaní, overovaní, kontrole a vyhodnocovaní náležitého priebehu akcie, a to aj na ruskom území, využije Komisia pomoc externých odborníkov, ktorých vyzve k účasti na verejnej obchodnej súťaži alebo v užšom výberovom konaní či priamych rokovaniach ustanovených vo Finančnom nariadení. 2. V súlade s postupom stanoveným v článku 23 nariadenia (EHS) č. 1766/92 [2] alebo v prípade potreby v súlade s príslušnými článkami iných nariadení o spoločnej organizácii trhu sa prijmú podrobné pravidlá na uplatnenie tohto nariadenia. Článok 5 Účtovná hodnota poľnohospodárskych výrobkov z intervenčných zásob sa určí na základe postupu stanoveného v článku 13 nariadenia (EHS) č. 729/70 [3]. Článok 6 Na opatrenia v zmysle tohto nariadenia sa vzťahuje článok 3 nariadenia (EHS) č. 729/70, vrátane nákladov vznikajúcich uplatnením posledného pododseku článku 4 ods. 1 tohto nariadenia. Článok 7 Toto nariadenie nadobúda účinnosť v deň nasledujúci po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 17. decembra 1998 Za Radu predseda W. Molterer [1] Stanovisko doručené 16. decembra 1998 (zatiaľ neuverejnené v úradnom vestníku). [2] Ú. v. ES L 181, 1.7.1992, s. 21. Nariadenie naposledy zmenené a doplnené nariadením Komisie (ES) č. 926/96 (Ú. v. ES L 126, 24.5.1996, s. 37). [3] Ú. v. ES L 94, 28.4.1970, s. 13. Nariadenie naposledy zmenené a doplnené nariadením (ES) č. 1287/95 (Ú. v. ES L 125, 8.6.1995, s. 1). --------------------------------------------------